**Orașul de sus**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

bolovanii grei ai Agorei

amintesc de fastul trecutului

marea ascunde în adâncuri mituri

legănate de un tangaj retoric

zeii așteaptă în orașul de sus

sprijiniți de coloanele dorice

traficanții oferă visuri

la pachet

fecioare despletite privesc cu nepăsare apusul

zeii dorm în orașul de sus

pe străzile sufocate de indolență

anarhiștii conduc

turme de tineri blazați

noaptea e luminată puternic de inconștiența

prezentului

orașul nu doarme niciodată

zeii au plecat din orașul de sus

adina v.

16.07.2021